ประกาศกระทรวงอุตสาหกรรม เรื่อง การเปลี่ยนแปลงเขตเขตอุตสาหกรรมทั่วไป นิคมอุตสาหกรรมมาบตาพุด (ฉบับที่ 2)

ประกาศกระทรวงอุตสาหกรรม
เรื่อง
การเปลี่ยนแปลงเขต เขตอุตสาหกรรมทั่วไป
นิคมอุตสาหกรรมมาบตาพุด
(ฉบับที่ ๒)
 

ตามที่ได้มีประกาศกระทรวงอุตสาหกรรม เรื่อง
การจัดตั้งนิคมอุตสาหกรรมมาบตาพุด เป็นเขตอุตสาหกรรมทั่วไป ลงวันที่ ๑ มีนาคม ๒๕๒๘
กำหนดให้พื้นที่ตำบลห้วยโป่ง และตำบลมาบตาพุด อำเภอเมืองระยอง จังหวัดระยอง
เป็นเขตอุตสาหกรรมทั่วไป ตามมาตรา ๓๖ (๑)
แห่งพระราชบัญญัติการนิคมอุตสาหกรรมแห่งประเทศไทย พ.ศ. ๒๕๒๒ ต่อมาได้มีการเปลี่ยนแปลงเขตอุตสาหกรรมทั่วไปดังกล่าว
ตามประกาศกระทรวงอุตสาหกรรม เรื่อง การเปลี่ยนแปลงเขต เขตอุตสาหกรรมทั่วไป
นิคมอุตสาหกรรมมาบตาพุด ลงวันที่ ๒๓ มกราคม ๒๕๓๕ นั้น

เนื่องจากคณะรัฐมนตรีได้มอบหมายให้กระทรวงอุตสาหกรรม
(การนิคมอุตสาหกรรมแห่งประเทศไทย)
ดำเนินการจัดหาที่ดินสำหรับการจัดสร้างและประกอบกิจการโรงกลั่นปิโตรเลียมของเอกชนผู้ทำสัญญาจัดสร้างและประกอบกิจการโรงกลั่นปิโตรเลียมไว้กับกระทรวงอุตสาหกรรม
แต่เนื่องจากเอกชนมีความจำเป็นที่จะต้องจัดหาที่ดินเพื่อก่อสร้างโรงกลั่นปิโตรเลียมให้ทันภายในกำหนดเวลาที่ระบุไว้ในสัญญาดังกล่าว
จึงได้ขออนุญาตกระทรวงอุตสาหกรรมจัดหาที่ดินเอง ซึ่งได้รับอนุญาตแล้วและประสงค์ที่จะนำที่ดินเข้าร่วมเป็นส่วนหนึ่งของนิคมอุตสาหกรรมมาบตาพุด
ดังนั้น
สมควรให้พื้นที่ดังกล่าวเป็นเขตอุตสาหกรรมทั่วไป ตามกฎหมาย

อาศัยอำนาจตามความในมาตรา ๕ และมาตรา ๓๖ วรรคสอง แห่งพระราชบัญญัติการนิคมอุตสาหกรรมแห่งประเทศไทย
พ.ศ. ๒๕๒๒ รัฐมนตรีว่าการกระทรวงอุตสาหกรรม จึงประกาศเปลี่ยนแปลงเขตอุตสาหกรรมทั่วไป
นิคมอุตสาหกรรมมาบตาพุด โดยให้ยกเลิกแผนที่ท้ายประกาศกระทรวงอุตสาหกรรม เรื่อง
การเปลี่ยนแปลงเขต เขตอุตสาหกรรมทั่วไป นิคมอุตสาหกรรมมาบตาพุด ลงวันที่ ๒๓ มกราคม
๒๕๓๕ และให้ใช้แผนที่ท้ายประกาศนี้แทน

ทั้งนี้ ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป[๑]


ประกาศ ณ วันที่ ๑๖ กุมภาพันธ์ ๒๕๓๗
พลตรี สนั่น
ขจรประศาสน์
รัฐมนตรีว่าการกระทรวงอุตสาหกรรม
[เอกสารแนบท้าย]

๑. แผนที่ท้ายประกาศกระทรวงอุตสาหกรรม เรื่อง
การเปลี่ยนแปลงเขต เขตอุตสาหกรรมทั่วไป นิคมอุตสาหกรรมมาบตาพุด (ฉบับที่ ๒)

(ดูข้อมูลจากภาพกฎหมาย)































ปิยะธิดา/ปรับปรุง
๒๐ สิงหาคม
๒๕๖๑




[๑] ราชกิจจานุเบกษา
เล่ม ๑๑๑/ตอนพิเศษ ๑๒ ง/หน้า ๒๒/๒๘ กุมภาพันธ์ ๒๕๓๗